Neuvoston 9 päivänä maaliskuuta 1998 vahvistama YHTEINEN KANTA (EY) N:o 20/98 Euroopan parlamentin ja neuvoston direktiivin 98/. . ./EY antamiseksi luottolaitosten vakavaraisuussuhteesta annetun neuvoston direktiivin 89/647/ETY muuttamisesta erityisesti kiinnitysten osalta (98/C 135/01)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 57 artiklan 2 kohdan ensimmäisen ja kolmannen virkkeen,

ottavat huomioon komission ehdotuksen (1),

ottavat huomioon talous- ja sosiaalikomitean lausunnon (2),

noudattavat perustamissopimuksen 189 b artiklan mukaista menettelyä (3),

sekä katsovat, että

1) arvopapereita, joiden vakuutena on kiinnitys, on asianmukaista pitää luottolaitosten vakavaraisuussuhteesta annetun neuvoston direktiivin 89/647/ETY (4) 6 artiklan 1 kohdan c alakohdan 1 alakohdassa ja 11 artiklan 4 kohdassa tarkoitettuina lainoina, jos toimivaltaiset viranomaiset katsovat, että ne ovat vastaavat luottoriskin osalta; arvopaperistamismarkkinat kehittyvät nopeasti; sen vuoksi on toivottavaa, että komissio tarkastelee jäsenvaltioiden kanssa esinevakuudellisten arvopapereiden vakavaraisuusvalvonnan kannalta asianmukaista kohtelua ja esittää vuoden kuluessa tämän direktiivin antamisesta ehdotuksia, joiden tarkoituksena on mukauttaa olemassa oleva lainsäädäntö vakavaraisuusvalvonnan kannalta asianmukaisen kohtelun määrittämiseksi esinevakuudellisille arvopapereille,

2) direktiivin 89/647/ETY 11 artiklan 4 kohdassa säädetään, että tietyin edellytyksin neljä jäsenvaltiota voi poiketa 6 artiklan 1 kohdan c alakohdan 1 alakohdan säännöksistä sellaisiin varoihin sovellettavan painotuksen osalta, joiden vakuutena on kiinnitys toimisto- tai monitoimiliiketiloihin, tämän poikkeuksen voimassaolo päättyi 1 päivänä tammikuuta 1996,

3) komissio on sitoutunut direktiivin 89/647/ETY antamisen yhteydessä tutkimaan tätä poikkeusta selvittääkseen sen, onko komission havaintojen ja kansainvälisen kehityksen valossa ja ottaen huomioon tarpeen välttää kilpailun vääristymistä syytä muuttaa kyseistä säännöstä, ja jos on, tekemään asianmukaisia ehdotuksia; säännöstä koskevan tutkimuksen tulokset, vaikka ne eivät olekaan ehdottoman yksiselitteisiä, osoittavat, että niiden jäsenvaltioiden, joihin poikkeusta sovelletaan, ja niiden, joihin sitä ei sovelleta, välillä ei ole merkittäviä eroja todettujen tappioiden määrissä; tämän vuoksi on mahdollista ulottaa tämä poikkeus 31 päivään joulukuuta 2006 saakka koskemaan kaikkia jäsenvaltioita, jotka sitä haluavat,

4) kiinnitetty omaisuus on arvioitava erittäin tiukkoja perusteita noudattaen ja arviointi on uusittava säännöllisesti liiketilamarkkinoiden kehityksen huomioonottamiseksi; omaisuuden on oltava omistajan käytössä tai tämän vuokralle antama; tämä säännös ei koske kiinteistönjalostukseen annettuja lainoja,

5) tämän direktiivin antaminen on tarkoituksenmukaisin keino asetettujen tavoitteiden toteuttamiseksi ja direktiivissä rajoitutaan vain tavoitteiden toteuttamisen kannalta tarpeelliseen,

OVAT ANTANEET TÄMÄN DIREKTIIVIN:

1 artikla

Muutetaan direktiiviä 89/647/ETY seuraavasti:

1. Lisätään 6 artiklan 1 kohdan c alakohdan 1 alakohtaan seuraava alakohta:

"arvopaperit, joiden vakuutena on kiinnitys ja joita voidaan pitää ensimmäisessä alakohdassa tai 11 artiklan 4 kohdassa tarkoitettuina lainoina, jos toimivaltaiset viranomaiset katsovat, että ne ovat, kunkin jäsenvaltion voimassa oleva lainsäädäntö huomioon ottaen, vastaavia luottoriskin osalta. `Arvopapereihin, joiden vakuutena on kiinnitys`, voi kuulua sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY (*) liitteen B osan 1 kohdan a ja b alakohdassa tarkoitettuja välineitä, sanotun kuitenkaan rajoittamatta niitä arvopaperien lajeja, jotka voidaan sisällyttää tähän 1 kohtaan ja jotka täyttävät tämän 1 kohdan edellytykset. Toimivaltaisten viranomaisten on erityisesti varmistettava:

i) että kyseisten arvopaperien täytenä ja välittömänä vakuutena on joukko sellaisia kiinnityksiä, jotka ovat luonteeltaan samanlaisia kuin ensimmäisessä alakohdassa tai 11 artiklan 4 kohdassa määritellyt kiinnitysvakuudet ja jotka ovat täysin kunnossa silloin, kun nämä arvopaperit annetaan,

ii) että kiinnitysvakuudellisiin arvopapereihin sijoittavilla joko suoraan tai heidän lukuunsa uskottuna miehenä tai toimeksisaaneena edustajana toimivilla on riittävän hyvä etuoikeus asianomaisiin kiinnitettyihin varoihin heidän arvopaperiomistustensa mukaisessa suhteessa.

(*) EYVL L 141, 11.6.1993, s. 27, direktiivi sellaisena kuin se on viimeksi muutettuna direktiivillä 95/26/EG (EYVL L 168, 18.7.1995, s. 7).";

2. Korvataan 11 artiklan 4 kohta seuraavasti:

"4. Jäsenvaltioiden toimivaltaiset viranomaiset voivat 31 päivään joulukuuta 2006 saakka sallia luottolaitostensa soveltaa 50 prosentin painotusta lainoihin, joiden viranomaisen hyväksymänä täytenä vakuutena on kiinnitys sellaisen jäsenvaltion alueella sijaitsevaan toimisto- tai monitoimiliiketilaan, joka hyväksyy 50 prosentin painotuksen, seuraavin ehdoin:

i) 50 prosentin riskipainotusta sovelletaan lainan siihen osaan, joka ei ylitä a tai b alakohdan mukaisesti laskettuja rajoja:

a) 50 prosenttia kyseisen kiinteistön markkina-arvosta.

Kahden riippumattoman arvioijan on tehtävä lainanantohetkellä toisistaan riippumattomat arviot kiinteistön markkina-arvosta. Lainan on perustuttava näistä alhaisempaan arvioon.

Vähintään kerran vuodessa yhden arvioijan on arvioitava kiinteistö uudelleen. Niiden lainojen osalta, jotka eivät ylitä yhtä miljoonaa ecua ja viittä prosenttia luottolaitosten omista varoista, yksi arvioija arvioi kiinteistön uudelleen vähintään joka kolmas vuosi,

b) 50 prosenttia kyseisen kiinteistön markkina-arvosta tai 60 prosenttia kiinnitysluoton arvosta, kumpi näistä on alhaisempi, niiden jäsenvaltioiden osalta, jotka ovat säätäneet lailla tai asetuksella tiukoista kiinnitysluottojen arvon arviointiperusteista.

`Kiinnitysluoton arvolla` tarkoitetaan sitä kiinteistön arvoa, jonka arvioija on määritellyt arvioimalla huolellisesti kiinteistön myöhempää myytävyyttä ottaen huomioon omaisuuden pitkän aikavälin kestävät ominaisuudet, normaalit ja paikalliset markkinaolosuhteet, kiinteistön senhetkisen käytön ja asianmukaiset vaihtoehtoiset käyttötavat. Spekulatiivisia tekijöitä ei saada ottaa huomioon arvioitaessa kiinnitysluoton arvoa. Kiinnitysluoton arvo on esitettävä avoimella ja selkeällä tavalla.

Kiinnitysluoton arvo ja erityisesti taustalla olevat asianomaisten markkinoiden kehitystä koskevat oletukset arvioidaan uudelleen vähintään joka kolmas vuosi tai jos markkinat laskevat yli 10 prosenttia.

Sekä a että b alakohdassa `markkina-arvolla` tarkoitetaan sitä hintaa, jolla kiinteistö arviointipäivänä voitaisiin myydä yksityisellä, vapaaehtoisesti myyjän ja hänestä riippumattoman ostajan välillä tehdyllä sopimuksella olettaen, että kiinteistöä tarjotaan julkisesti markkinoilla ja että markkinaolosuhteet sallivat asianmukaisen myynnin ja että kaupan neuvottelemiselle on käytettävissä tavanomainen aika kiinteistön luonne huomioon ottaen;

ii) 100 prosentin riskipainotusta sovelletaan lainan siihen osaan, joka ylittää i alakohdassa asetetut rajat,

iii) omaisuuden on joko oltava omistajan käytössä tai tämän vuokralle antama.

Ensimmäinen alakohta ei estä alueellaan korkeampaa riskipainotusta soveltavan jäsenvaltion toimivaltaisia viranomaisia sallimasta edellä määriteltyjen edellytysten mukaisesti 50 prosentin riskipainotuksen soveltamista tämäntyyppiseen lainaukseen niiden jäsenvaltioiden alueella, jotka hyväksyvät 50 prosentin riskipainotuksen.

Jäsenvaltioiden toimivaltaiset viranomaiset voivat sallia luottolaitostensa soveltaa 50 prosentin riskipainotusta . . . (*) olemassa oleville lainoille, jos tässä kohdassa luetellut edellytykset täyttyvät. Tässä tapauksessa kiinteistö arvioidaan edellä säädettyjen arviointiperusteiden mukaisesti viimeistään . . . (**).

Ennen 31 päivää joulukuuta 2006 myönnettyihin lainoihin sovelletaan edelleen 50 prosentin riskipainotusta kyseisten lainojen erääntymiseen asti, jos luottolaitos on sitoutunut noudattamaan sopimuksen ehtoja.

Jäsenvaltioiden toimivaltaiset viranomaiset voivat myös 31 päivään joulukuuta 2006 saakka sallia luottolaitostensa soveltaa 50 prosentin riskipainotusta lainojen siihen osaan, jonka viranomaisten hyväksymänä täytenä vakuutena on sellaisen suomalaisen asunto- osakeyhtiön osakkeita, johon sovelletaan Suomen vuoden 1991 asunto-osakeyhtiölakia tai vastaavaa myöhempää lainsäädäntöä, jos tässä kohdassa säädetyt edellytykset täyttyvät.

Jäsenvaltioiden on ilmoitettava komissiolle, kuinka ne soveltavat tätä kohtaa.

(*) Kaksi vuotta tämän direktiivin voimaantulosta.

(**) Viisi vuotta tämän direktiivin voimaantulosta."

3. Korvataan 11 artiklan 5 kohta seuraavasti:

"5. Jäsenvaltiot voivat soveltaa 50 prosentin riskipainotusta ennen 31 päivää joulukuuta 2006 tehtyihin pääkonttorimaassa sijaitsevaa liikeomaisuutta koskeviin leasingvuokrasopimuksiin, joita koskevien säännösten mukaan vuokranantajalla on täysi omistusoikeus vuokrattuun omaisuuteen, kunnes vuokralleottaja käyttää osto-oikeuttaan. Jäsenvaltioiden on ilmoitettava komissiolle, kuinka ne soveltavat tätä kohtaa."

2 artikla

1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 24 kuukauden kuluttua direktiivin voimaantulosta. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty . . .

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL C 114, 19.4.1996, s. 9.

(2) EYVL C 30, 30.1.1997, s. 99.

(3) Euroopan parlamentin lausunto, annettu 17 päivänä syyskuuta 1996 (EYVL C 320, 28.10.1996, s. 26) neuvoston yhteinen kanta vahvistettu 9 päivänä maaliskuuta 1998 (sitä ei ole vielä julkaistu virallisessa lehdessä) ja Euroopan parlamentin päätös . . . vahvistettu 9 päivänä maaliskuuta 1998 (sitä ei ole vielä julkaistu virallisessa lehdessä).

(4) EYVL L 386, 30.12.1989, s. 14, direktiivi sellaisena kuin se on viimeksi muutettuna direktiivillä 96/10/EG (EYVL L 85, 3.4.1996, s. 17).

NEUVOSTON PERUSTELUT

I JOHDANTO

1. Komissio toimitti 28. helmikuuta 1997 neuvostolle EY:n perustamissopimuksen 57 artiklan 2 kohtaan perustuvan ehdotuksen direktiiviksi luottolaitosten vakavaraisuussuhteesta annetun neuvoston direktiivin 89/647/ETY muuttamisesta.

Talous- ja sosiaalikomitea antoi lausuntonsa 26. syyskuuta 1996 ja Euroopan parlamentti 17. syyskuuta 1996. Euroopan rahapoliittinen instituutti antoi lausuntonsa 25. syyskuuta 1996.

2. Neuvosto vahvisti yhteisen kantansa perustamissopimuksen 189b artiklan mukaisesti 9. maaliskuuta 1998.

II TAVOITE

Direktiivillä muutetaan joitakin alkuperäisen direktiivin säännöksiä, jotka koskevat tietyntyyppisen omaisuuden riskipainotusta luottolaitoksen vakavaraisuussuhdetta laskettaessa. Direktiivin mukaan arvopapereita, joiden vakuutena on kiinnitys, voidaan käsitellä samoin kuin perusteena olevia lainoja, jos toimivaltaiset viranomaiset katsovat, että ne ovat samanarvoiset luottoriskin osalta. Lisäksi direktiivissä otetaan käyttöön 31. päivään joulukuuta 2006 saakka joitakin valinnaisia säännöksiä, joissa

- annetaan kaikille jäsenvaltioille mahdollisuus liiketilojen kiinnitysten 50 prosentin painotukseen tietyin ehdoin,

- annetaan jäsenvaltioiden toimivaltaisten viranomaisten sallia luottolaitostensa soveltaa 50 prosentin riskipainotusta siihen liiketilalainojen osaan, jonka vakuutena on suomalaisen asunto-osakeyhtiön osakkeita,

- annetaan jäsenvaltioiden jatkaa poikkeusta, jossa sallitaan tiettyä omaisuutta koskevien leasingvuokrasopimusten 50 prosentin painotus.

III YHTEISEN KANNAN ERITTELY

A. Yleiset huomautukset

Euroopan parlamentti antoi ensimmäisen käsittelynsä tuloksena puoltavan lausunnon komission ehdotuksesta eikä esittänyt tarkistuksia. Yhteinen kanta noudattaa komission ehdotuksen tavoitteita ja henkeä. Neuvoston esittämillä tarkistuksilla pyritään etupäässä lisäämään turvallisuutta ottamalla käyttöön liiketilojen kiinnitysten tiukat arviointi- ja uudelleenarviointikriteerit, jotta niihin voidaan soveltaa 50 prosentin riskipainotusta.

Ottamalla direktiiviin 31. päivään joulukuuta 2006 kestävä valinnaisten säännösten siirtymäkausi yhteisellä kannalla pyritään tekemään mahdolliseksi se, että säännöksiä soveltavien jäsenvaltioiden luottolaitokset voivat toimia kohtuullisen ajan varmoina sovellettavasta lainsäädännöstä.

B. Arvopaperit, joiden vakuutena on kiinnitys (1 artiklan 1 kohta, jolla muutetaan 6 artiklan 1 kohdan c alakohdan 1 kohtaa)

Toisin kuin komission ehdotuksessa yhteisessä kannassa tehdään selväksi, että yhteissijoitusyritysten arvopapereita (direktiivin 93/22/ETY liitteen B osan 1 kohdan a ja b alakohdissa mainittuja) voidaan pitää tämän säännöksen piiriin kuuluvina välineinä. ii)-kohtaa on muotoiltu hieman joustavammaksi viittaamalla riittävän hyvään etuoikeuteen pikemmin kuin ensioikeuteen. Tekstin selkeyttämiseksi on tehty joitakin vähäisiä muutoksia sisältöä kuitenkaan muuttamatta.

C. Liiketilojen kiinnelainojen painotus (1 artiklan 2 kohta, jolla muutetaan 11 artiklan 4 kohtaa)

Yleinen kanta noudattaa sisällöltään komission ehdotusta, jossa pyritään antamaan kaikkien jäsenvaltioiden luottolaitoksille mahdollisuus valita, soveltavatko ne tiettyjen liiketilojen kiinnelainoihin 50 prosentin painotusta, jota tammikuun 1. päivään 1996 sovellettiin vain neljään jäsenvaltioon (Tanska, Saksa, Kreikka ja Itävalta).

Toisin kuin komission ehdotuksessa yhteisessä kannassa otetaan kuitenkin käyttöön liiketilojen kiinnitysten tiukat arviointi- ja uudelleenarviointikriteerit, jotta lainojen osaan voidaan soveltaa 50 prosentin painotusta luottolaitoksen vakavaraisuussuhdetta laskettaessa.

Yhteisessä kannassa otetaan käyttöön kaksi vaihtoehtoista menetelmää lainan sen osan määrittämiseksi, johon voidaan soveltaa 50 prosentin painotusta. Toinen perustuu kiinteistön markkina-arvoon ja toinen markkina-arvon ja kiinnelainan arvon yhdistelmään.

Ensimmäisen menetelmän mukaan 50 prosentin painotusta sovelletaan 50 prosenttiin kiinteistön markkina-arvosta. Kahden riippumattoman arvioijan on laskettava markkina-arvo ennen lainanantohetkeä ja kiinteistön markkina-arvon on perustuttava näistä alhaisempaan arvioon. Suurten lainojen osalta (yli 1 miljoonaa ecua) yhden arvioijan on arvioitava kiinteistö uudelleen vähintään kerran vuodessa ja pienempien lainojen osalta vähintään joka kolmas vuosi.

Toista menetelmää sovelletaan vain niihin jäsenvaltioihin, jotka ovat säätäneet lailla tai asetuksella tiukoista kiinnitysluottojen arvon arviointiperusteista. Tämän menetelmän mukaan 50 prosentin painotusta sovelletaan joko 50 prosenttiin kiinteistön markkina-arvosta tai 60 prosenttiin kiinnitysluoton arvosta eli näistä kahdesta alhaisempaan arvoon.

Kummassakin tapauksessa lainan jäljelle jäävään osaan on sovellettava 100 prosentin painotusta.

Yhteisessä kannassa säädetään täsmällisesti, miten kiinnitysluoton arvo ja markkina-arvo määritetään. Lisäksi siinä annetaan määräyksiä, jotka koskevat direktiivin täytäntöönpanohetkellä jo myönnetyjä lainoja sekä ennen valintamahdollisuuden päättymistä myönnettyjä lainoja.

Yhdenmukaisuuden varmistamiseksi Suomen liittymisestä Euroopan unioniin tehdyn asiakirjan kanssa yhteisessä kannassa on vaihtoehto, jonka mukaan jäsenvaltiot voivat sallia luottolaitostensa soveltaa 50 prosentin painotusta liiketilalainojen siihen osaan, jonka täytenä vakuutena on sellaisen suomalaisen asunto-osakeyhtiön osakkeita, johon sovelletaan Suomen vuoden 1991 asunto-osakeyhtiölakia.

Edellä esitetystä syystä johtuen valintamahdollisuuden päättymispäivä on 31. joulukuuta 2006 eikä komission ehdottama 1. tammikuuta 2001.

Sen varmistamiseksi, että komissiolla on tarpeelliset tiedot, joiden perusteella se voi tehdä päätöksensä alaa koskevasta myöhemmästä lainsäädännöstä, jäsenvaltioiden on ilmoitettava komissiolle, miten ne soveltavat tätä vaihtoehtoa.

D. Liikeomaisuutta koskevat leasingvuokrasopimukset (1 artiklan 3 kohta, jolla korvataan 11 artiklan 5 kohta)

Yhdenmukaisuuden varmistamiseksi direktiivissä annettujen vaihtoehtojen kanssa yhteisessä kannassa jatketaan 31. päivään joulukuuta 2006 alunperin 1. päivään tammikuuta 2001 asetettua määräaikaa 11 artiklan 5 kohdan vaihtoehdon osalta, jonka mukaan jäsenvaltiot voivat soveltaa 50 prosentin riskipainotusta tiettyihin liikeomaisuutta koskeviin leasingvuokrasopimuksiin.

E. Täytäntöönpano (2 artikla)

Toisin kuin komission ehdotuksessa yhteisen kannan 2 artiklassa täytäntöönpanopäivä on viimeistään 24 kuukautta direktiivin voimaantulopäivästä.

F. Johdanto-osan kappaleet

Johdanto-osan kappaleet on hyväksytty komission ehdotukseen tehtyjen muutosten mukaisesti.

Johdanto-osan kappaleessa 1 painotetaan sitä, että komission on syytä tarkastella esinevakuudellisten arvopapereiden vakavaraisuusvalvontakohtelua ja esittää vuoden kuluessa tämän direktiivin antamisesta ehdotuksia asianmukaisen kohtelun määrittämiseksi. Tämä otetaan mukaan, jotta korostetaan tarvetta kohdella yhdenmukaisesti arvopapereita, joiden vakuutena on kiinnitys, ja muita esinevakuudellisia arvopapereita.

Komission ehdotuksen kaksi viimeistä johdanto-osan kappaletta on poistettu oikeudelliselta kannalta aiheettomina.

G. Päätelmä

Neuvosto katsoo, että kaikki komission ehdotukseen tehdyt muutokset ovat direktiivin tavoitteiden mukaisia eli niissä otetaan huomioon markkinoiden viimeaikainen kehitys ja pyritään estämään jäsenvaltioiden luottolaitosten välisen kilpailun tarpeeton vääristyminen. Tekstiin tehdyillä muutoksilla pyritään ensisijassa varmistamaan liiketilojen varovainen arviointi alhaisemman painotuksen oikeuttamiseksi luottolaitoksen vakavaraisuussuhdetta laskettaessa eivätkä ne muuta komission ehdotuksen peruslinjaa.